Bombaški napad u Bejrutu 2015.
Bombaški napad u Bejrutu 2015. odnosi se na dvostruki samoubilački napad koji je izveden 12. novembra 2015. u kasnim popodnevnim satima i bio je usmjeren protiv šijitskih civila okupljenih ispred lokalne džamije i pekare u Burdž al-Baradžni, općini Bejruta pod kontrolom Hezbolaha. Odgovornost za napad preuzela je salafističko-džihadistička skupina ISIL, navodeći kao motive učešće Hezbolaha u Sirijskom ratu na vladinoj strani. U dvjema eksplozijama poginulo je najmanje 46 ljudi uz dodatnih 240 ranjenih, čime teroristički incident predstavlja najsmrtonosniji napad takve vrste nakon svršetka građanskog rata, zajedno sa srodnim bombaškim napadom izvedenim u Tripoliju 2013. godine.

Napad 
Dva konsekutivna samoubilačka napada izvedena su između 17:30 i 18:00 po lokalnom vremenu, u napučenoj Huseinijinoj ulici smještenoj u trgovačkoj četvrti Burdž al-Baradžne na jugu Bejruta u kojoj prevladava šijitsko stanovništvo. Prva eksplozija pogodila je civile ispred lokalne džamije nakon što je napadač zaustavljen u pokušaju da uđe u nju, a nakon što su se oko unesrećenih okupili prolaznici s ciljem da pomognu ranjenima, kod susjedne pekare odjeknula je i druga eksplozija. Treći serijski napad izbjegnut je brzom reakcijom snaga sigurnosti Hezbolaha koji su identificirali i likvidirali trećeg napadača s eksplozivnim prslukom.

Žrtve 
U napadima je poginulo najmanje 46 ljudi, dok je još oko 240 ranjenih zbrinuto po bolnicama. Među smrtno stradalima su žene i djeca, sirijski i palestinski državljani, te dvojica djelatnika Američkog univerziteta u Bejrutu.

Reakcije 
Tamam Salam, libanonski vršitelj dužnosti predsjednika i premijera, proglasio je 13. novembra danom žalosti. Salam, ministar unutrašnjih poslova Nohad Mačnuk i brojni drugi libanonski političari pozvali su na nacionalno jedinstvo. Hezbolahov vođa Hasan Nasralah poručio je počiniteljima da se njegove snage neće povući iz Sirije, istovremeno obećavši snažniji angažman protiv terorista u Sirijskom ratu. Teroristički napad osudili su dužnosnici brojnih zemalja, uključujući Francusku, Iran, Italiju, Kuvajt, Katar, Rusiju, Sjedinjene Države i Ujedinjeno Kraljevstvo.

Vanjske veze 
Reportaže
  Over 40 killed, dozens wounded as twin suicide bombings rock Beirut (12. 11. 2015), RT
  Daesh bombings hit security post in Beirut suburb, 44 killed (12. 11. 2015), Press TV
  Beirut suicide bombings kill 43; suspect claims ISIS sent attackers (13. 11. 2015), CNN (Greg Botelho, Paul Cruickshank, Catherine E. Shoichet)
Fotogalerije
 Twin Beirut Explosions  (12. 11. 2015), The Daily Star

2015
Bejrut 2015
Bejrut